Kui loeme tänast evangeeliumisõna, kolme Jee­suse võrdpilti, mis räägivad soolast, linnast mäe otsas ja lambist, siis ei räägi neist ükski otseselt sellest, mida tavaliselt mõistetakse usuvõitluse all. Ometi vihjavad nad sellele, milline võiks olla ja peaks olema kristlaseks olemine maailmas. Kristlaseks olemine on aga alati usuvõitlus, sest see ei ole midagi endastmõistetavat, vaid and, mille me Jumala käest oleme saanud, ja  väga palju sõltub meist, kuidas seda andi kasutame.  On palju «jõude», mis ei lase meil seda andi kasutada nii, nagu Jeesus tahaks. Üks nendest jõududest on hirm - hirm teistest erineda. See sunnib meid sageli oma kristlaseks olemist varjama, ometi tahab Jeesus, et me ei jätaks valgust, mida Tema kaudu näinud oleme, vaid iseendale. Ta tahab, et me jagaksime seda maailmale, kõigile neile, kes seda vajavad ja otsivad.